ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

• Αιτιολόγηση και στόχοι της πρότασης

Είναι σκόπιμο να καθορίζονται αυτόνομες δασμολογικές ποσοστώσεις για ορισμένα προϊόντα όταν η παραγωγή στην Ένωση δεν επαρκεί για να καλυφθούν οι ανάγκες του κλάδου των χρηστών. Οι ενωσιακές δασμολογικές ποσοστώσεις θα πρέπει να ανοίγονται με μηδενικούς ή μειωμένους δασμολογικούς συντελεστές για ενδεδειγμένες ποσότητες, χωρίς να διαταράσσονται οι αγορές των εν λόγω προϊόντων.

Στις 17 Δεκεμβρίου 2013, το Συμβούλιο της Ευρωπαϊκής Ένωσης εξέδωσε τον κανονισμό (ΕΕ) αριθ. 1388/2013 σχετικά με το άνοιγμα και τον τρόπο διαχείρισης αυτόνομων ενωσιακών δασμολογικών ποσοστώσεων για ορισμένα γεωργικά και βιομηχανικά προϊόντα, ώστε η ζήτηση της Ένωσης για τα εν λόγω προϊόντα να μπορεί να καλυφθεί υπό τους ευνοϊκότερους όρους.

Ο κανονισμός αυτός επικαιροποιείται ανά εξάμηνο ώστε να ικανοποιούνται οι ανάγκες της βιομηχανίας της Ένωσης. Η Επιτροπή, συνεπικουρούμενη από την «Ομάδα δασμολογικών οικονομικών θεμάτων», εξέτασε όλες τις αιτήσεις για αυτόνομες δασμολογικές ποσοστώσεις που υποβλήθηκαν από τα κράτη μέλη.

Μετά την εν λόγω εξέταση, η Επιτροπή θεωρεί ότι δικαιολογείται το άνοιγμα αυτόνομων δασμολογικών ποσοστώσεων για ορισμένα νέα προϊόντα, τα οποία επί του παρόντος δεν παρατίθενται στο παράρτημα του κανονισμού (ΕΕ) αριθ. 1388/2013 του Συμβουλίου. Σε σχέση με ορισμένα άλλα προϊόντα, η διατύπωση της περιγραφής πρέπει να αλλάξει, θα πρέπει να αποδοθούν νέοι κωδικοί TARIC ή να αυξηθεί ο αρχικός όγκος της ποσόστωσης, και μάλιστα αναδρομικά. Θα πρέπει να διαγραφούν τα προϊόντα για τα οποία η δασμολογική ποσόστωση δεν εξυπηρετεί πλέον τα οικονομικά συμφέροντα της Ένωσης.

Για λόγους σαφήνειας, κρίνεται σκόπιμο να δημοσιευθεί μια ενοποιημένη έκδοση του παραρτήματος του κανονισμού (ΕΕ) αριθ. 1388/2013 του Συμβουλίου που θα αντικαταστήσει πλήρως το προηγούμενο παράρτημα.

• Συνέπεια με τις ισχύουσες διατάξεις στον τομέα πολιτικής

Η παρούσα πρόταση δεν επηρεάζει χώρες που έχουν συνάψει προτιμησιακή εμπορική συμφωνία με την Ένωση, ούτε τις υποψήφιες χώρες ή τις δυνάμει υποψήφιες χώρες και οντότητες για προτιμησιακές συμφωνίες με την Ένωση (π.χ. σύστημα γενικευμένων προτιμήσεων, καθεστώς εμπορικών συναλλαγών της ομάδας των χωρών της Αφρικής, της Καραϊβικής και του Ειρηνικού (ΑΚΕ), συμφωνίες ελεύθερων συναλλαγών).

• Συνέπεια με άλλες πολιτικές της Ένωσης

Η πρόταση είναι σύμφωνη με τις πολιτικές της Ένωσης στους τομείς της γεωργίας, του εμπορίου, των επιχειρήσεων, της ανάπτυξης, του περιβάλλοντος και των εξωτερικών σχέσεων.

2. ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

• Νομική βάση

Τη νομική βάση της παρούσας πρότασης αποτελεί το άρθρο 31 της Συνθήκης για τη λειτουργία της Ευρωπαϊκής Ένωσης (ΣΛΕΕ).

• Επικουρικότητα (σε περίπτωση μη αποκλειστικής αρμοδιότητας)

Η πρόταση εμπίπτει στην αποκλειστική αρμοδιότητα της Ένωσης. Ως εκ τούτου, δεν εφαρμόζεται η αρχή της επικουρικότητας.

• Αναλογικότητα

Η πρόταση είναι σύμφωνη με την αρχή της αναλογικότητας. Τα προβλεπόμενα μέτρα είναι σύμφωνα με τις αρχές που αποσκοπούν στην απλούστευση των διαδικασιών για φορείς που δραστηριοποιούνται στον τομέα του εξωτερικού εμπορίου, όπως ορίζεται στην ανακοίνωση της Επιτροπής για τις αυτόνομες δασμολογικές αναστολές και ποσοστώσεις[[1]](#footnote-2). Ο παρών κανονισμός δεν υπερβαίνει τα αναγκαία όρια για την επίτευξη των επιδιωκόμενων στόχων σύμφωνα με το άρθρο 5 παράγραφος 4 της Συνθήκης για την Ευρωπαϊκή Ένωση (ΣΕΕ).

• Επιλογή της νομικής πράξης

Δυνάμει του άρθρου 31 της ΣΛΕΕ, «οι δασμοί του κοινού δασμολογίου καθορίζονται από το Συμβούλιο μετά από πρόταση της Επιτροπής». Επομένως, ο κανονισμός του Συμβουλίου αποτελεί την ενδεδειγμένη νομική πράξη.

3. ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

• Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας

Το καθεστώς των αυτόνομων δασμολογικών ποσοστώσεων αποτέλεσε μέρος μελέτης αξιολόγησης που πραγματοποιήθηκε το 2013 σχετικά με τις αυτόνομες δασμολογικές αναστολές[[2]](#footnote-3).

Ο λόγος είναι ότι τα δύο μέτρα είναι παρόμοια, με τη διαφορά ότι οι δασμολογικές ποσοστώσεις περιορίζουν τον όγκο των εισαγωγών. Η αξιολόγηση κατέληξε στο συμπέρασμα ότι η βασική λογική του καθεστώτος παραμένει βάσιμη. Η εξοικονόμηση κόστους για τις επιχειρήσεις της Ένωσης, οι οποίες εισάγουν εμπορεύματα στο πλαίσιο του καθεστώτος, μπορεί να είναι σημαντική. Με τη σειρά τους, ανάλογα με το προϊόν, την εταιρεία και τον τομέα, τα εν λόγω εξοικονομούμενα ποσά μπορούν να αποφέρουν ευρύτερα οφέλη, όπως ενίσχυση της ανταγωνιστικότητας, αποδοτικότερες μεθόδους παραγωγής και δημιουργία ή διατήρηση θέσεων εργασίας στην Ένωση. Λεπτομερή στοιχεία σχετικά με τα εξοικονομούμενα ποσά στο πλαίσιο του παρόντος κανονισμού παρέχονται στο συνημμένο νομοθετικό δημοσιονομικό δελτίο.

• Διαβουλεύσεις με τα ενδιαφερόμενα μέρη

Η αξιολόγηση της εν λόγω πρότασης διενεργήθηκε από την Επιτροπή με τη βοήθεια της «Ομάδας δασμολογικών οικονομικών θεμάτων», η οποία αποτελείται από αντιπροσωπείες όλων των κρατών μελών και της Τουρκίας. Η Ομάδα συνεδρίασε τρεις φορές πριν συμφωνήσει στις τροποποιήσεις που περιέχονται στην παρούσα πρόταση.

Εξέτασε προσεκτικά κάθε αίτηση (νέα ή αίτηση για τροποποίηση). Εξέτασε ιδίως κάθε περίπτωση ώστε να διασφαλιστεί ότι δεν ζημιώνονται οι παραγωγοί της Ένωσης και ότι ενισχύεται και παγιώνεται η ανταγωνιστικότητα της παραγωγής της Ένωσης. Η αξιολόγηση αυτή είναι το αποτέλεσμα συζητήσεων που διεξήχθησαν από τα μέλη της «Ομάδας δασμολογικών οικονομικών θεμάτων», καθώς και διαβουλεύσεων που πραγματοποίησαν τα κράτη μέλη με τους σχετικούς κλάδους, τις ενώσεις, τα εμπορικά επιμελητήρια και άλλους εμπλεκόμενους φορείς.

Όλες οι δασμολογικές ποσοστώσεις που παρατίθενται αποτέλεσαν το αντικείμενο συμφωνιών ή συμβιβασμών που επιτεύχθηκαν κατά τις συζητήσεις στην «Ομάδα δασμολογικών οικονομικών θεμάτων». Δεν αναφέρθηκαν πιθανοί σοβαροί κίνδυνοι με μη αναστρέψιμες συνέπειες.

• Εκτίμηση επιπτώσεων

Η προτεινόμενη τροποποίηση είναι καθαρά τεχνικής φύσης και αφορά μόνο την κάλυψη των δασμολογικών ποσοστώσεων που παρατίθενται στο παράρτημα του κανονισμού (ΕΕ) αριθ. 1388/2013. Επομένως, δεν πραγματοποιήθηκε εκτίμηση επιπτώσεων για την παρούσα πρόταση.

• Θεμελιώδη δικαιώματα

Η πρόταση δεν έχει επιπτώσεις στα θεμελιώδη δικαιώματα.

4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Η παρούσα πρόταση δεν έχει δημοσιονομική επίπτωση στις δαπάνες, αλλά έχει δημοσιονομική επίπτωση στα έσοδα. Οι μη εισπραχθέντες τελωνειακοί δασμοί ανέρχονται συνολικά σε περίπου 16,5 εκατ. EUR ετησίως. Η επίπτωση στους παραδοσιακούς ίδιους πόρους του προϋπολογισμού είναι 13,2 εκατ. EUR ετησίως (δηλ. 80 % του συνόλου). Στο νομοθετικό δημοσιονομικό δελτίο παρατίθενται λεπτομερέστερα οι δημοσιονομικές επιπτώσεις της πρότασης.

Η απώλεια εσόδων που προέρχονται από τους παραδοσιακούς ίδιους πόρους αντισταθμίζεται από τις συνεισφορές ίδιων πόρων που καταβάλλουν τα κράτη μέλη βάσει του ακαθάριστου εθνικού εισοδήματός (ΑΕΕ) τους.

5. ΛΟΙΠΑ ΣΤΟΙΧΕΙΑ

• Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

Τα προτεινόμενα μέτρα αποτελούν αντικείμενο διαχείρισης στο πλαίσιο του Ενοποιημένου Δασμολογίου της Ευρωπαϊκής Ένωσης (TARIC) και εφαρμόζονται από τις τελωνειακές διοικήσεις των κρατών μελών.

2019/0264 (NLE)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΕ) αριθ. 1388/2013 σχετικά με το άνοιγμα και τον τρόπο διαχείρισης αυτόνομων ενωσιακών δασμολογικών ποσοστώσεων για ορισμένα γεωργικά και βιομηχανικά προϊόντα

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 31,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα ακόλουθα:

(1) Προκειμένου να διασφαλιστεί επαρκής και αδιάκοπος εφοδιασμός σε ορισμένα γεωργικά και βιομηχανικά προϊόντα τα οποία παράγονται σε ανεπαρκείς ποσότητες στην Ένωση και, κατ’ αυτόν τον τρόπο, να αποφευχθεί κάθε διαταραχή της αγοράς για τα εν λόγω προϊόντα, ανοίχθηκαν αυτόνομες δασμολογικές ποσοστώσεις με τον κανονισμό (ΕΕ) αριθ. 1388/2013 του Συμβουλίου[[3]](#footnote-4). Στο πλαίσιο των εν λόγω δασμολογικών ποσοστώσεων, τα προϊόντα είναι δυνατό να εισάγονται στην Ένωση με μειωμένο ή μηδενικό δασμολογικό συντελεστή.

(2) Δεδομένου ότι είναι προς το συμφέρον της Ένωσης να διασφαλιστεί επαρκής εφοδιασμός σε ορισμένα βιομηχανικά προϊόντα και λαμβανομένου υπόψη του γεγονότος ότι όμοια ή ισοδύναμα προϊόντα ή προϊόντα υποκατάστασης δεν παράγονται σε επαρκείς ποσότητες εντός της Ένωσης, είναι αναγκαίο να ανοιχθούν νέες δασμολογικές ποσοστώσεις με αύξοντες αριθμούς 09.2586 έως 09.2593 με μηδενικό δασμό για ενδεδειγμένες ποσότητες των εν λόγω προϊόντων.

(3) Στην περίπτωση των δασμολογικών ποσοστώσεων με αύξοντες αριθμούς 09.2594, 09.2595, 09.2596, 09.2597, 09.2598, 09.2599, 09.2738, 09.2742 και 09.2872, οι όγκοι της ποσόστωσης θα πρέπει να αυξηθούν, δεδομένου ότι μια αύξηση είναι προς το συμφέρον της Ένωσης.

(4) Επιπλέον, στην περίπτωση της δασμολογικής ποσόστωσης με αύξοντα αριθμό 09.2738, η αναφορά σε «κασσίτερο» στην περιγραφή του προϊόντος θα πρέπει να αντικατασταθεί από αναφορά σε «ψευδάργυρο». Στην περίπτωση των δασμολογικών ποσοστώσεων με αύξοντες αριθμούς 09.2595, 09.2596, 09.2597, 09.2598 και 09.2599, η περίοδος ποσόστωσης θα πρέπει να παραταθεί από έξι μήνες σε ένα έτος.

(5) Δεδομένου ότι το πεδίο εφαρμογής της δασμολογικής ποσόστωσης με αύξοντα αριθμό 09.2652 έχει καταστεί ανεπαρκές για την κάλυψη των αναγκών των οικονομικών φορέων στην Ένωση, η περιγραφή του προϊόντος που καλύπτει η εν λόγω ποσόστωση θα πρέπει να τροποποιηθεί.

(6) Τα προϊόντα που καλύπτονται από τη δασμολογική ποσόστωση με αύξοντα αριθμό 09.2740 κατατάσσονται στον κωδικό TARIC 2309 90 31 87 και όχι στον κωδικό TARIC 2309 90 96 97. Κατά συνέπεια, θα πρέπει να τροποποιηθεί η αναγραφή του εφαρμοστέου κωδικού ΣΟ και της διάκρισης TARIC για τα εν λόγω προϊόντα.

(7) Δεδομένου ότι δεν είναι πλέον προς το συμφέρον της Ένωσης να διατηρηθούν οι δασμολογικές ποσοστώσεις με αύξοντες αριθμούς 09.2690, 09.2850, 09.2878, 09.2906, 09.2909, 09.2929 και 09.2932, οι εν λόγω ποσοστώσεις θα πρέπει να κλείσουν.

(8) Για τη δασμολογική ποσόστωση με αύξοντα αριθμό 09.2828, είναι προς το συμφέρον της Ένωσης να εφαρμόσει την ποσόστωση μόνο κατά τη διάρκεια των μηνών με την υψηλότερη ζήτηση για τα εν λόγω προϊόντα (δηλαδή από την 1η Απριλίου έως την 31η Οκτωβρίου) και να μειώσει τον όγκο κατά το ήμισυ.

(9) Η δασμολογική ποσόστωση με αύξοντα αριθμό 09.2722 εφαρμόζεται ταυτόχρονα με την αναστολή των δασμών, σύμφωνα με τον κανονισμό (ΕΕ) αριθ. 1387/2013 του Συμβουλίου[[4]](#footnote-5), μεταξύ 1ης Ιουλίου 2019 και 31ης Δεκεμβρίου 2019. Δεδομένου ότι η αναστολή θα κλείσει την 1η Ιανουαρίου 2020, είναι προς το συμφέρον της Ένωσης να αυξηθεί ο όγκος της ποσόστωσης.

(10) Οι ουσίες θειικό διμεθυλο (CAS RN 77-78-1), 2-μεθυλανιλίνη (CAS RN 95-53-4) και 4,4’-μεθανεδιυλοδιανιλίνη(CAS RN 101-77-9) περιλαμβάνονται στον κατάλογο υποψήφιων ουσιών που αναφέρεται στο άρθρο 59 του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου[[5]](#footnote-6) και η ουσία με αριθμό CAS RN 101-77-9 είναι εγγεγραμμένη στο παράρτημα XIV του εν λόγω κανονισμού. Για τον λόγο αυτό, οι υφιστάμενες δασμολογικές ποσοστώσεις για τα εν λόγω προϊόντα θα κλείσουν σταδιακά και τυχόν δασμολογικές ποσοστώσεις που έχουν ανοίξει πρόσφατα θα εφαρμοστούν για περιορισμένο χρονικό διάστημα. Κατά συνέπεια, οι δασμολογικές ποσοστώσεις με αύξοντες αριθμούς 09.2648 και 09.2730 θα πρέπει να εφαρμοστούν μόνο για τους πρώτους 6 μήνες του 2020 και οι σχετικοί όγκοι των ποσοστώσεων θα πρέπει να μειωθούν αναλογικά. Η δασμολογική ποσόστωση με αύξοντα αριθμό 09.2590 θα πρέπει να ανοιχθεί μόνο για τους πρώτους 6 μήνες του 2020.

(11) Η πολύ πρόωρη εξάντληση της ποσόστωσης με αύξοντα αριθμό 09.2872 υπέδειξε ότι η ζήτηση για το εν λόγω προϊόν είναι πολύ υψηλή και η παραγωγική ικανότητα στην Ένωση δεν επαρκεί για την κάλυψη αυτής της ζήτησης. Για να ενισχυθεί η ανταγωνιστική ικανότητα των επιχειρήσεων της Ένωσης, ο όγκος της ποσόστωσης θα πρέπει να αυξηθεί με αναδρομική ισχύ, ώστε να καλυφθεί η περίοδος από 1ης Ιανουαρίου έως την 31η Δεκεμβρίου 2019.

(12) Λαμβανομένων υπόψη των τροποποιήσεων που πρέπει να επέλθουν και για λόγους σαφήνειας, θα πρέπει να αντικατασταθεί το παράρτημα του κανονισμού (ΕΕ) αριθ. 1388/2013.

(13) Για να αποφευχθεί τυχόν διακοπή της εφαρμογής του καθεστώτος των δασμολογικών ποσοστώσεων και για λόγους συμμόρφωσης με τις κατευθυντήριες γραμμές που παρατίθενται στην ανακοίνωση της Επιτροπής σχετικά με τις αυτόνομες δασμολογικές αναστολές και ποσοστώσεις[[6]](#footnote-7), οι τροποποιήσεις που προβλέπονται στον παρόντα κανονισμό όσον αφορά τις δασμολογικές ποσοστώσεις για τα εν λόγω προϊόντα πρέπει να εφαρμοστούν από την 1η Ιανουαρίου 2020 και, στην περίπτωση της δασμολογικής ποσόστωσης με αύξοντα αριθμό 09.2872, από την 1η Ιανουαρίου 2019. Επομένως, ο παρών κανονισμός θα πρέπει να αρχίσει να ισχύει επειγόντως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΕ) αριθ. 1388/2013 τροποποιείται ως εξής:

(1) στο παράρτημα, η σειρά για τη δασμολογική ποσόστωση με αύξοντα αριθμό 09.2872 αντικαθίσταται από το ακόλουθο κείμενο:

|  |  |  |  |  |  |  |  |
| --- | --- | --- | --- | --- | --- | --- | --- |
| «09.2872 |  | ex 2833 29 80 | 40 | Θειικό καίσιο (CAS RN 10294-54-9) σε στερεά μορφή ή σε υδατικό διάλυμα κατά βάρος περιεκτικότητας σε θειικό καίσιο άνω του 48 % αλλά όχι ανώτερης του 52 % | 1.1.-31.12. | 200 τόνοι | 0 %»· |

(2) το παράρτημα αντικαθίσταται από το κείμενο που περιλαμβάνεται στο παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην *Επίσημη Εφημερίδα της Ευρωπαϊκής Ένωσης*.

Το άρθρο 1 σημείο 1 εφαρμόζεται από την 1η Ιανουαρίου 2019 έως την 31η Δεκεμβρίου 2019.

Το άρθρο 1 σημείο 2 εφαρμόζεται από την 1η Ιανουαρίου 2020.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

 Για το Συμβούλιο

 Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

**1. ΤΙΤΛΟΣ ΤΗΣ ΠΡΟΤΑΣΗΣ:**

Κανονισμός του Συμβουλίου για την τροποποίηση του κανονισμού (ΕΕ) αριθ. 1388/2013 σχετικά με το άνοιγμα και τον τρόπο διαχείρισης αυτόνομων ενωσιακών δασμολογικών ποσοστώσεων για ορισμένα γεωργικά και βιομηχανικά προϊόντα

**2. ΓΡΑΜΜΕΣ ΤΟΥ ΠΡΟΫΠΟΛΟΓΙΣΜΟΥ**

Κεφάλαιο και άρθρο:
Κεφάλαιο 1 2 και άρθρο 1 2 0 – Τελωνειακοί δασμοί και λοιποί δασμοί που αναφέρονται στο άρθρο 2 παράγραφος 1 στοιχείο α) της απόφασης 2014/335/ΕΕ, Ευρατόμ·

Ποσό εγγεγραμμένο στον προϋπολογισμό για το έτος 2020 (22 156 900 000 EUR)

**3. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ**

🞎 Πρόταση χωρίς δημοσιονομική επίπτωση

X Πρόταση χωρίς δημοσιονομική επίπτωση στις δαπάνες αλλά με δημοσιονομική επίπτωση στα έσοδα. Η επίπτωση στα έσοδα είναι η ακόλουθη:

(εκατ. EUR με ένα δεκαδικό ψηφίο)

|  |  |  |  |
| --- | --- | --- | --- |
| Γραμμή του προϋπολογισμού | Έσοδα[[7]](#footnote-8) | Περίοδος 12 μηνών που αρχίζει στις ηη/μμ/εεεε | [Έτος: 2020] |
| Άρθρο 120 | *Επιπτώσεις στους ίδιους πόρους* | 01/01/2020 | -13,2 |

Το παράρτημα περιλαμβάνει οκτώ νέα προϊόντα. Οι μη εισπραττόμενοι δασμοί που αντιστοιχούν στις εν λόγω δασμολογικές ποσοστώσεις, υπολογιζόμενοι βάσει των προβλέψεων του αιτούμενου κράτους μέλους για το 2020, ανέρχονται σε 20 173 225 EUR ετησίως[[8]](#footnote-9).

Από το παράρτημα του παρόντος κανονισμού έχουν διαγραφεί οκτώ προϊόντα τα οποία αντιστοιχούν στους τελωνειακούς δασμούς που επιβάλλονται εκ νέου. Η διαγραφή αυτή αντιστοιχεί σε αύξηση ύψους 3 709 895 EUR ετησίως όσον αφορά την είσπραξη των δασμών.

Βάσει των ανωτέρω, η επίπτωση στην απώλεια εσόδων για τον προϋπολογισμό της ΕΕ που προκύπτει από τον παρόντα κανονισμό εκτιμάται σε 20 173 225 EUR – 3 709 895 EUR = 16 463 330 EUR (ακαθάριστο ποσό, συμπεριλαμβανομένων των εξόδων είσπραξης) x 0,8 = 13 170 664 EUR ετησίως (καθαρό ποσό).

4. **ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ**

Προβλέπεται η διενέργεια ελέγχων σχετικά με τον ειδικό προορισμό ορισμένων προϊόντων που καλύπτονται από τον παρόντα κανονισμό του Συμβουλίου, σύμφωνα με το άρθρο 254 του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα.

1. ΕΕ C 363 της 13.12.2011, σ. 6. [↑](#footnote-ref-2)
2. <http://ec.europa.eu/taxation_customs/common/publications/studies/index_en.htm> [↑](#footnote-ref-3)
3. Κανονισμός (ΕΕ) αριθ. 1388/2013 του Συμβουλίου, της 17ης Δεκεμβρίου 2013, σχετικά με το άνοιγμα και τον τρόπο διαχείρισης αυτόνομων ενωσιακών δασμολογικών ποσοστώσεων για ορισμένα γεωργικά και βιομηχανικά προϊόντα και για την κατάργηση του κανονισμού (ΕΕ) αριθ. 7/2010 (ΕΕ L 354 της 28.12.2013, σ. 319). [↑](#footnote-ref-4)
4. Κανονισμός (ΕΕ) αριθ. 1387/2013 του Συμβουλίου, της 17ης Δεκεμβρίου 2013, για την αναστολή των αυτόνομων δασμών του κοινού δασμολογίου για ορισμένα γεωργικά και βιομηχανικά προϊόντα και την κατάργηση του κανονισμού (ΕΕ) αριθ. 1344/2011 (ΕΕ L 354 της 28.12.2013, σ. 201). [↑](#footnote-ref-5)
5. Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1). [↑](#footnote-ref-6)
6. [ΕΕ C 363 της 13.12.2011, σ. 6](https://eur-lex.europa.eu/legal-content/EL/TXT/?uri=OJ:C:2011:363:TOC). [↑](#footnote-ref-7)
7. Όσον αφορά τους παραδοσιακούς ίδιους πόρους (δασμούς, εισφορές ζάχαρης), τα αναφερόμενα ποσά πρέπει να είναι καθαρά ποσά (δηλαδή ακαθάριστα ποσά μετά την αφαίρεση του 20 % για έξοδα είσπραξης). [↑](#footnote-ref-8)
8. Οι προτεινόμενοι όγκοι ποσοστώσεων έχουν υπολογιστεί με βάση τις ανάγκες της ΕΕ των 28 και θα προσαρμοστούν σύντομα, κατά περίπτωση, μετά την αποχώρηση του Ηνωμένου Βασιλείου.

 [↑](#footnote-ref-9)